## Odluka o izmjenama i dopunama Odluke o utvrđivanju poslova odnosno radnih zadataka na kojima se staž osiguranja računa s povećanim trajanjem

### NN 15/1991 (30.3.1991.), Odluka o izmjenama i dopunama Odluke o utvrđivanju poslova odnosno radnih zadataka na kojima se staž osiguranja računa s povećanim trajanjem

# REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE

Na temelju članka 154. stavka 3. Zakona o mirovinskom i invalidskom
osiguranju ("Narodne novine", br. 26/83, 5/86, 42/87, 34/89,
57/89 i 40/90) i članka 6. Statuta Republičkog fonda mirovinskog i invalidskog
osiguranja radnika Hrvatske ("Narodne novine", broj 59/90) Upravni
odbor Republičkog fonda mirovinskog i invalidskog osiguranja radnika Hrvatske,
na sjednici održanoj 19. ožujka 1991, donosi

## ODLUKU

### o izmjenama i dopunama Odluke o utvrđivanju poslova odnosno radnih zadataka na kojima se staž osiguranja računa s povećanim trajanjem

Članak 1.

U Odluci o utvrđivanju poslova odnosno radnih zadataka na kojima se
staž osiguranja računa s povećanim trajanjem ("Narodne novine",
br. 19/84, 24/85, 24/86, 35/86, 28/87, 15/88, 10/89, 32/89, 57/89, 25/90
i 30/90) u članku 3. odjeljak IX "U ljevaonicama", briše se počevši
od 30. lipnja 1991.

U članku 3. iza odjeljka VIII dodaje se novi odjeljak IX koji glasi:

"IX U ljevaonicama

1) Poslovi, odnosno radni zadaci, radnika koji u čistionici odljevaka
rade na visećim brusilicama, te stabilnim i ručnim brusilicama.

2) Poslovi, odnosno radni zadaci, radnika koji rade na ručnoj izradi
kalupa.

3) Poslovi, odnosno radni zadaci, radnika koji rade na ručnom istresanju
odljevaka.

4) Poslovi, odnosno radni zadaci, radnika koji rade na izbijanju jezgara
ručno i pneumatskim alatima.

Svakih 12 mjeseci provedenih na poslovima odnosno radnim zadacima pod
1) do 4) računa se u staž osiguranja kao 18 mjeseci.

5) Poslovi, odnosno radni zadaci, radnika koji rade na pripremi i preradi
kalupnih mješavina.

6) Poslovi, odnosno radni zadaci, talioničara na kupolnim pećima kao
i ostalim talioničkim agregatima za ljevove na bazi željeza i ljevove obojenih
metala.

7) Poslovi, odnosno radni zadaci, radnika koji rade na ručnom lijevanju
u kalupe i kokile.

8) Poslovi, odnosno radni zadaci, radnika koji rade na istresanju odljevaka
na istresnoj rešetki.

9) Poslovi, odnosno radni zadaci, radnika koji rade na pripremi pješčane
mješavine za izradu jezgri kao i na izgradi jezgara hladnim postupkom (CO2,
furan).

Svakih 12 mjeseci provedenih na poslovima odnosno radnim zadacima pod
5) do 9) računa se u staž osiguranja kao 16 mjeseci.

10) Poslovi, odnosno radni zadaci, radnika koji u čistionici odljevaka
rade na čišćenju odljevaka (osim brušenjem).

11) Poslovi, odnosno radni zadaci, radnika koji rade na strojnoj-poluautomatskoj
izradi kalupa.

12) Poslovi, odnosno radni zadaci, radnika koji rade na izradi jezgri
toplim postupkom.

13) Poslovi, odnosno radni zadaci, radnika koji rade na vatrostalnom
održavanju peći za taljenje sivog i tempera liva, čelika i obojenih metala,
te na pripremi lonaca za lijevanje.

14) Poslovi, odnosno radni zadaci, radnika koji rade na ručnoj manipulaciji
teretom (pomoćni radnici) u prostorijama ljevaonica i čistionica.

15) Poslovi, odnosno radni zadaci, brigadira koji najmanje 80% od ukupnoga
efektivnog radnog vremena, tijekom godine, provedu neposredno na radu u
pogonu ljevaonice i čistionice.

Svakih 12 mjeseci provedenih na poslovima, odnosno radnim zadacima pod
10) do 15) računa se u staž osiguranja kao 14 mjeseci."

U odjeljku XXVI "U prometu", u pododjeljku 2. u točki 4. poslije
riječi "dugoj" dodaje se riječ "i", a riječi "i
maloj obalnoj", brišu se.

Članak 2.

Ova odluka stupa na snagu osmog dana nakon objave u "Narodnim novinama",
a primjenjuje se od 1. srpnja 1991.

Klasa: 140-13/91-01/824

Urbroj: 341-99-02/1-91

Zagreb, 19. ožujka 1991.

Predsjednik Upravnog odbora Republičkog fonda

mirovinskog i invalidskog osiguranja radnika Hrvatske

**dr. Stjepan Blažinkov, v. r.**

Odluka, NN 15/1991-456